Γ. ΠΕΤΡΙΔΗΣ: Φίλες και φίλοι, καταρχήν επιτρέψτε μου, οι καθήμενοι στις πρώτες σειρές, επειδή δεν τα πάω καλά με το πρωτόκολλο παραδοσιακά, δεν θα τηρήσω το πρωτόκολλο. Κύριε Πρόεδρε και με τη δική σας άδεια. 

Αναφέρομαι λοιπόν σε όλους όσους σήμερα τιμούν την πόλη μας, τιμούν με την παρουσία τους αυτό το Συνέδριο, είτε ως εκλεκτοί προσκεκλημένοι, είτε ως Σύνεδροι. 

Ευχαριστώ το σύνολο του Διοικητικού Συμβουλίου της ΚΕΔΕ, το οποίο από την πρώτη στιγμή που έπεσε η πρόταση, την αγκάλιασε και την υλοποίησε. Την πρόταση να γίνει το Συνέδριό μας, το πρώτο μας Συνέδριο, το πρώτο Συνέδριο της ΚΕΔΕ, σε μια πόλη όπως η Κομοτηνή, με ότι σηματοδοτεί η σημειολογία αυτής της επιλογής.

Η Αυτοδιοίκηση, όπως και όλη η πατρίδα μας, καλείται να λειτουργήσει σε συνθήκες δημιουργίας ενός νέου κοινωνικοπολιτικού  χαοτικού σύμπαντος επί του παρόντος και δεν επιλέγω τυχαία τον όρο χαοτικό σύμπαν, στη θέση του συστήματος, γιατί είναι προφανές ότι απέχουμε πολύ ακόμα από τη θέσπιση εκείνων των αλληλουχιών που θα ορίζουν την έννοια του συστήματος.

Ο ρόλος μας, ο δικός μας ρόλος, της Αυτοδιοίκησης, σε ένα τέτοιο περιβάλλον είναι διπλός. Από τη μια να λειτουργήσουμε καθημερινά αδιάλειπτα και στοχευμένα στα πλαίσια της θεσμικής μας αποστολής. Από την άλλη να επιταχύνουμε ως καταλύτες τις διαδικασίες εκείνες που θα μετασχηματίσουν την παρούσα κατάσταση σε ένα σύγχρονο κοινωνικοπολιτικό σύστημα, ανεξάρτητα από την οπτική, ιδεολογική ή πολιτική, που ο καθένας προσεγγίζει τον όρο αυτού του συστήματος.

Παράλληλα, όμως και εδώ είναι η διαφορά της Αυτοδιοίκησης, παράλληλα με το κοινωνικό σύστημα και το πολιτικό σύστημα, σε μια ενεργή και δρώσα κοινωνία. Θέλουμε δομημένο κράτος, αλλά και ενεργή και δρώσα κοινωνία. Εκεί είναι ο δικός μας καταλυτικός ρόλος. Είναι προφανές αυτό από όλη τη διαδρομή της Τοπικής Αυτοδιοίκησης. 

Οφείλουμε να κινηθούμε όλοι μας γρήγορα και στοχευμένα. Η αποστολή μας, είναι γνωστό σε όλους μας ότι είναι δύσκολη, αλλά είναι ιερή. 

Καλή δύναμη σε όλους μας. Να είστε καλά και καλή συνέχεια.

